Zane Giustignan Longo

**Zane Giustignan Longo**, mercante, corsâ e condutê zeneize (Zena, 1418 - Scio, 1453), o dirizette a difeiza de Costantinoppoli, compreizo o quartê zeneize de Pera/Galata, contra e preponderante forçe do Maometto II e o moì aprœuvo a-e ferie lì riportæ.

## Vìtta
### Zoeneçça
Figgio do Bærtomê d'Antogno, do rammo di Longo da famiggia Giustignaña, o nascette, presumibilmente a Zena, in gio a-o 1418 da un di doi matrimonni do poæ, o primmo co-a Novelliña de Raffe' Giustignan Arangio, o segondo co-a Lenoa de Vaian Spinnoa.

O prestiggio personâ e a richeçça do so avo paterno, Antogno, fra i pochi a Zena a frexâse do tittolo de *miles*, aivan portao a famiggia a 'n rollo de primmo cian inta vitta polittica e economica de Zena tra a fin do XIV e o començo do XV secolo. Parteçipe de l'apâto da Maoña de Scio fin da-o 1373, priô da Repubbrica into 1401 insemme co-o Zorzo Adorno, l'Antogno o l'aiva razonto una tâ aotoritæ presso o Conseggio di Ançien e un tâ favô presso o poppolo che-o duxe Antognotto Adorno o-o condusse prexonê con lê fuzindo da Zena, into 1390, pe timô ch'o vegnisse elezuo a-o so posto. Aparentemente meno mescciæ inta vitta politica de Zena, i so descendenti se dedicon sorvetutto a-a cua de l'ezenda de famiggia, in particolâ a-a cointeressença inta Maoña de Scio.

Segondo l**iter'' de formaçion clascico de gren famigge mercantî zeneize, o Giustignan o dovette desgœugge o so aprendistato fin da l'adolescença tra a [[Liguria]] e o cosmopolito impeo commerçiâ zeneize che into Levante o fava perno in sce-e colonnie de [[Scio]], [[Peia]] e [[Caffa|Cafà]]. Segondo a tradiçion zeneize, o poæ o mantègne a tutela sciu de lê scin otra o razonzimento di 25 anni de etæ: into settembre [[1443]] o Giustignan, ancon no emançipao, into reconosce un debito inti confronti do seatê Dria Bascignan, o deciarava de condue attivitæ de mercatua co-o consenso do poæ. O succescivo [[26 òtôbre|26 ottobre]] o Bærtomê, poæ e legittimo aministratô do Zane, o nominò un procuao pi aministrâ i proppi interesci a Scio e a Peia, a-o scopo espresso de impedî a chi-se-sæ de fornî di dinæ a-o figgio.

A l'ea a primma avizaggia de 'n comportamento fœua da-i schemi, ch'a no l'impedì però a-o Giustignan de continoâ a stipulâ di acordi: o [[25 novénbre|25 novembre]] [[1444]] o contrasse un debito inti confronti do Nichiozo de Giustignan Françesco, ch'o l'aiva interceduo pe 'n cangio de 410 [[ducatto|ducatti]] de Scio presso Moruelo Grimado. O [[19 zenâ]] [[1446]], nonostante i acordi preixi, o Giustignan o risurta no avei ancon sodisfæto ni a l'impegno contræto co-o Dria Bascignan ni a quello co-o Nichiozo Giustignan. Into luggio do mæximo anno i creditoî, tra i quæ figua o poæ Bærtomê, ótègnan da-o duxe [[Raffæ Adorno|Raffe' Adorno]] a sexía di ben do Giustignan presenti inta colonia de Peia e custodii da-o Françesco de [[Levanto]].

=== Carrea di arme ===
Privo de scruppoli inta conduta di proppi afæ econommichi, o Giustignan o l'aiva probabilmente abraçao in quello periodo a stradda da rebellion politica ascì contra a façion di Adorni, aloa a-o poei a Zena. Nonostante i ligammi, matrimoniæ ascì, streiti co-i Adorni da-o poæ Bærtomê, o Giustignan o s'unì a-o partio di esuli Fregoxi, in particolâ a-i so cappi, Zane e Peo. A scelta a se rivelò quante mai feliçe e a dette una virâ decixiva a-a vitta do Giustignan. O [[Zane Fregoso (1405-1448)|Zane Fregozo]], impadroniose do poei into zenâ [[1447]] graçie a 'n ardio corpo de man, o no l'exitò a dimostrâ in moddo tangibile a so riconoscença a quanti l'aveivan agiuttao into periodo ciu scuo de fortuñe da so famiggia.

Into março 1447 o Giustignan o fu çernuo, insemme co-o Brancalion Lercâ, Gabriælo Doia e Antogno Cazaña, comme delegao do nœuvo duxe pe stipulâ un acordio co-o Beneito Doia. Questo, doppo avei apoggiao o partio di Fregoxi co l'organizzaçion de 'na flotta corsæa, o l'aiva tegnuo fe' a-o patto streito in precedença co-o re de [[França]] e o no l'aiva ciu fæto ritorno a Zena. Incaregæ de perlustrâ e coste da [[Provença]] in çerchia de nave do Beneito Doia, scrovî e so intençioin e quelle do Nichiozo Fregozo - cuxo do Zane - e recondúli a l'óbediença do duxe, i inviæ falin into so compito, portao ciu tardi a terme con mao fortuña da-o Peo Fregozo.

L'insuccesso o no provocò di riflesci negativi insci-â fortuña do Giustignan presso o Fregozo, che o [[4 arvî]] 1447 o l'incaregò o [[poistæ]] de Peia, [[Luchin Façio]], de repâ a-o torto subio da-o Giustignan co-a sexîa di panni de [[sæa]] da lê afiæ a-o Françesco de Levanto. Doppo che-o [[Repùbrica de Zena#Gràn Conséggio e Consegétto|Gran Conseggio]] çittadin o decise, o [[15 novénbre|15 novembre]] 1447, d'arvî i ostilitæ contra o [[Galioto do Caretto]], [[Marchexâto de Finâ|marcheize do Finâ]], o Giustignan o fu nominao proveditô pe-a guæra insemme co l'Angeo Zane Lomellin, Borbon Çentrion e Iacopo Lion.

A questo periodo, ò poco ciu tardi, remonta probabilmente ascì e so noççe co-a Cremença, sœu do futuo duxe [[Peo Fregoso (1412-1459)|Pê Fregozo]].

Consolidao o so poei in patria, inandiao con successo a reconquista de tære de l'Otrazovo e a guæra contra o [[Finô|Finâ]], o Zane Fregozo o revozette i proppi interesci verso l'Oriente ascì, donde i so rivæ Adorni mantegnivan di conscidieivi interesci econommichi. O [[2 seténbre|2 settembre]] [[1448]] o duxe o l'assegnò a-o Giustignan a carrega de [[conso]] de Cafà pe-a duâ de 'n anno.

Se sanava coscì a delicâ scituaçion vegnuase a instaorâ inta lontaña colonnia de [[Crimea]] a prœuvo a-a morte do conso [[Antogno Maia Fiesco]] e a-a succesciva nomina do [[Tedoo Fiesco]] a so sostituto da parte do duxe, contra l'eleçion ''in loco'' do Brancalion Ghizorfo. Anco-ina votta o Giano o s'espose personalmente, incurante de critiche e proteste, pe repagâ o Giustignan di so tanti meiti e da so fedeltæ. O ritorno in Oriente o corispose de seguo a-i dexidei do Giustignan ascì, che, invece de vende a càrrega, comme consuetudine, a atra persoña "idonnia", o presentò za o giorno succescivo de fideiuscioin pe 'n importo complescivo de 4000 lie e o s'aspresciò a partî pe-a Crimea. O so primmo raporto in patria o fu inviao da Cafà o [[30 novénbre|30 novembre]] 1448.

A risposta, datâ tra l'[[8 arvî|8]] e o [[9 arvî]] 1449, a ghe zonse da-o nœuvo duxe [[Lodovigo Fregoso|Ludovigo Fregozo]], succedúo o [[16 dexénbre|16 dexembre]] 1448 a-o fræ Zane, stroncao da 'na grave maotia. Into feliçitâse co-o Giustignan pe o zelo dimostrao co-o so coscì soleççito arivo, o Ludovigo o no mancò de ramentâghe e norme do bon governo, che l'avieivan preservao da-o timô do giudiççio di scindicatoî, i ófiçiæ governativi incaregæ da verifica in sce l'œuviao di magistrati. Doppo aveighe arecomandao de vigilâ insci-â vendia de carreghe, de moddo che no andessan a vantaggio da façion aversa, e de provei a fin che i lœughi de Compie de pertinença di Adorni vegnissan ascriti a-i Fregoxi, o Ludovigo o rasseguava o Giustignan insci-â proppia intençion de renovâghe l'incarego pe 'n segondo anno.

Insemme con di atre lettie de instruçioin che se susseguin into corso do [[1449]] o Ludovigo o n'inviò, o [[3 lûggio|3 luggio]], uña de averto reciammo, aregordando a-o so protetto o macontento che-o Zane, e da pœu lê mæximo, aveivan dovuo afrontâ pe-a so nommina, e arecomandandoghe una conduta tâ da evitâ ogni infamia e calunnia.

Incaregao da cua di interesci di Zeneixi inti confronti de l'imperatô de [[Trabizonda|Trebizonda]] resguardo a de questioin de carattere fiscâ e di problemi relativi a l'aministraçion de Cafà e a-a reconstruçion do castello de Illixe, o Giustignan o riçevette in Oriente a notiççia da cheita do Ludovigo, deposto pe incapaçitæ l'[[8 seténbre|8 settembre]] [[1450]] e sostituio a-o duxægo da-o cuxin [[Peo Fregoso (1412-1459)|Pê Fregozo]], fræ da moggê do Giustignan, Cremença. O mæximo nœuvo duxe o l'informava de l'acheito o [[25 seténbre|25 settembre]], confermandoghe a-o contempo l'inminente arrivo do so successô inta carrega de conso de Cafà, [[Boroelo Grimado]].

Lasciao Cafà, o Giustignan o se tratègne foscia in Oriente, pe-a cua di proppi interesci ò pe l'eserçiççio de quell**ars pirratica* inta quæ o dimostrò ben fito de eççelle.

O [[22 zenâ]] 1452, contra a voentæ do Peo Fregozo, ch'o l'aviæ prefeio un atro candidao, vègne eletto a-a carrega de poistæ de Scîo o fræ do Giustignan, Galiaço. A lê, fin da-o sucescivo meize de [[mazzo]], s'indriçò e receste di creditoî do Giustignan.

O [[2 mazzo]] [[1452]] o Peo Fregozo o gh'indriçò a Scio una lettia inta quæ, feliçitandose pe-o so proscimo ritorno, o gh'arecomandava de fâ ogni sforço, primma de partî, pe impedî, ò aomanco diferî, a partença de doe fantiñe da caza di [[Gatilûxo (famìggia)|Gattiluxi]], segnoî de [[Enez|Enos]], sposæ inpromisse a l'Antogno e a-o Zane Galiaço Fregozo; tâ ligammo dinastego, a-o quæ s'oponeiva ascì i fræ do Zangaliaço e a caza di [[Döia (famiggia)|Doia]], o l'aviæ dæto de fæto nœuvo prestigio a-o partio de l'ex duxe Ludovigo, passao a l'opoxiçion.

L'interesse do duxe e da crestianitæ intrega s'ea into fratempo spostao in Oriente, a caoza de sempre ciu evidente manœuvre de guæra do zoeno surtan Maometto II a-i danni da capitâ bizantiña. Mentre a Zena se susseguiva notiççie e receste d'agiutto da Peia e da Cafà, o Peo Fregozo o dette començo a l'arollamento di armæ e o l'inviò ben doe lettie, o [[18 lûggio|18]] e o [[23 lûggio|23 de luggio]], pe exortâ o Giustignan a recâse a-o ciu fito a Zena e discutte a recesta do pontefiçe de inviâ a [[Costantinopoli]] doe nave armæ e careghe de gran. Açetao a proposta do duxe, o Giustignan o ripartì pe l'Oriente.

O so passaggio o n'arestò sença traçça: tra o [[3 novénbre|3 novembre]] 1452 e o [[27 zûgno|27 zugno]] [[1453]] fun presentæ a l'atençion do Gran Conseggio de Zena e conseguençe de l'attivitæ piratesca do Giustignan: a cattua da nave e de merçe do Benardo Taulari, suddito de l'[[Arfonso d'Aragon]]; o sacchezzo de 'n'imbarcaçion tunexiña e l'inseguimento da nave do Mattê Maruffo, in viægio da [[Lisciandria|Lusciandria]] a Scio; a cattua, *in partibus Syrie'', da nave do Nichiozo Petrelli d'Ancoña e de tutti i ben, abiti compreixi, di mercanti de Raguza presenti a bordo.

### A difeiza de Costantinopoli
O 26 zenâ 1453 o Giustignan o sbarcò a Costantinopoli, a-o comando de doe nave e de 'n contingente d'armæ arollæ a Zena e a Scio. Sciu recesta de l'impiatô Constantin XI, e foscia derê promissa da concescion de l'izoa de Lemno comme possedimento personâ, o Giustignan o l'assonse o comando da difeiza da çittæ. A-a testa de poche miggiæa d'armæ da-e proveniençe ciu despæ - Greghi, Zeneixi, Veneçien, Creteixi, Catalen, sciña Turchi - o fu pe squæxi doi meixi l'añima da difeiza contra e preponderante forçe navæ e de tæra do surtan, zonto denanti a Costantinopoli o 4 d'arvî co-in ezerçito tra e 200.000 e e 400.000 unitæ. Comme atestao da tutti i testimonni de l'assedio, compreize e fonte turche, o fu o Giustignan, no l'imperatô bizantin, l'unnico veo antagonista do surtan, graçie a-a proppia esperiença militâ e a-o proppio personâ carisma.
Respinti i tentativi de coruçion do surtan, vanificao l'espediente turco de intrâ in çittæ scavando de gallerie soterannie, repasciue a-a megio e miage smantellæ da-o fœugo incessante de bombarde, o Giustignan o l'ea a-o comando do settô ciu a reizego da çenta muæa, a porta de San Roman, quande i assedianti sferon l'attacco finâ, a nœutte do 29 mazzo. Feio da 'n corpo de colubriña, o se dirizette - ò foscia o fu portao - verso a so nave in çerchia de 'n mego, quande i Turchi arvin una breccia proppio in proscimitæ da porta de San Roman. Fu faççile pe-i detratoî di Zeneixi, in particolâ i Veneçien, ma ascì pe quanti ean intençionæ a difende a posteioî e so açioin, comme o poistæ de Peia, Angeo Zane Lomelin, imputâ a-o Giustignan a corpa da retiadda di difensoî e da conquista turca da capitâ d'Oriente. Sfuzia a-o blocco turco, comme i atre imbarcaçioin di Latin, graçie a-a confuxon provocâ da-o prinçippio do sacchezzo, a nave do Giustignan a zonse a Scio o 10 de zugno.

O Giustignan o moì a Scio foscia o 1° agosto 1453 pe-i postumi de feie riportæ a Costantinopoli e o fu sepelio inta gexa, ancœu perdua, de Santa Maia di domeneghen.

O feççe in tempo a dettâ, ò foscia a modificâ, o proppio testamento, pe-o quæ o nominò esecutô o fræ Galeaçço. A gestion de l'ereditæ a fu tutt'atro che sempliçe, a caoza di strascin de impreize do Giustignan, in particolâ quella a-i danni di mercanti d'Ancoña, ma o Gaiaço o-a gestì co-a mæxima spregiudicateçça tante votte manifestâ da-o fræ, scontrandose ascì co-o duxe resguardo a-a restituçion de spettançe da Cremença Fregoza.

## Conligamenti esterni
* 

Categorîa:Biografìe
Categorîa:Çitén da Repùbrica de Zêna